Virallinen lehti nro C 297 , 15/10/1999 s. 0025



KIRJALLINEN KYSYMYS P-2559/98 esittäjä(t): Daniel Varela Suanzes-Carpegna (PPE) komissiolle (28. heinäkuuta 1998) Aihe: Argentiinan vesillä kalastavan EU:n pakastusaluslaivaston syrjiminen Toimivaltaisten viranomaisten asettamaa kalastuskieltoa ei ole mitään syytä vastustaa silloin, kun se on tieteellisesti perusteltu. Argentiinan äskettäinen yllättävä päätös kieltää kummeliturskan pyynti kahdeksi kuukaudeksi sen 200 meripeninkulman vyöhykkeellä merkitsee kuitenkin EU:n ja Argentiinan kalastussopimuksen nojalla alueella kalastavan EU:n pakastusaluslaivaston syrjintää verrattuna siihen 20 päivän kalastuskieltoon, joka on asetettu aluksille, jotka eivät pakasta saalistaan. Tämä yllättävä ja syrjivä toimenpide aiheuttaa espanjalais-argentiinalaisille yhteisyrityksille huomattavaa oikeudellista epävarmuutta ja vakavia taloudellisia haittoja sekä merkitsee ennakkotapausta, joka ei ole hyväksyttävissä. 1. Voiko komissio tiedottaa koska ja miten se sai virallisesti tietoonsa, että Argentiinan viranomaiset valmistautuivat tämän toimenpiteen toteuttamiseen? 2. Tiesikö komissio etukäteen siitä, että mahdollisuus kieltoon oli olemassa siinä muodossa kuin se toteutettiin? 3. Saiko komissio tiedon kiellosta kalatalousalan edustajilta? 4. Mihin järjestelyihin komissio ryhtyi asian suhteen ja miten se selitti kalatalousalalle järjestelyitään? 5. Katsooko komissio, että kielto on sopusoinnussa EU:n ja Argentiinan kalastussopimuksen kanssa ja erityisesti sen kanssa, että sopimuksen seurantaa käsittelevän sekakomitean viimeisessä kokouksessa sovittiin, että mistä tahansa uudesta toimenpiteestä on kuultava molempia osapuolia ja toimenpiteiden seurauksia on yhteistoimin analysoitava etukäteen? 6. Voiko komissio tiedottaa, mihin toimiin se on ryhtynyt tai aikoo ryhtyä lievittääkseen yhteisön pakastusaluslaivastolle kiellosta aiheutuvia haittoja ja estääkseen tällaisten toimien toistumisen tulevaisuudessa? Komission jäsenen Emma Boninonkomission puolesta antama vastaus (21. syyskuuta 1998) 1. ja 3. Komissio kuuli heinäkuun alussa monista eri lähteistä Argentiinan aikeista asettaa sulkuaikoja kummeliturskan pyynnille 15. heinäkuuta alkaen. 2. Komissio muistuttaa, että kummeliturskan pyynnille asetettiin sulkuaika jo vuonna 1997. Keskusteluissa Argentiinan viranomaisten kanssa ja erityisesti sekakomiteassa toukokuussa 1998 käydyissä keskusteluissa kävi selväksi, että kummeliturskakannan tila ei ole parantunut. 4. Komissio ilmoitti viipymättä olevansa huolissaan yhtäkkisestä sulkuajan asettamisesta, joka keskeytti laivaston taloudellisen toiminnan. Lisäksi se pyysi selvitystä siitä, miksi laivaston eri osiin sovelletaan eri sulkuaikaa. 5. Euroopan yhteisö on jatkuvasti tukenut Argentiinan viranomaisten toimenpiteitä kummeliturskakannan kohentamiseksi. Yhteisön tuesta hyötyvät keskipitkällä ja pitkällä aikavälillä sekä Argentiinan kalastusala että kalastussopimuksen piiriin siirretyt alukset. On rannikkovaltion vastuulla toteuttaa sen vastuualueeseen kuuluvien kantojen hoitotoimenpiteitä merioikeusyleissopimuksen mukaisesti. 6. Sopimuksen mukaisesti perustettujen yhteisyritysten on noudatettava Argentiinan lakia ja otettava samat rahoitus- ja talousriskit kuin muidenkin liikeyritysten. On syytä muistaa, että kyseisiä yrityksiä perustettaessa ne saivat yhteisön rahoitustukea.